*Kitos reikšmės – Suvalkai (reikšmės).*

| Suvalkailenk. *Suwałki* |
| --- |
|        |
| *Suvalkų senamiestis* |
|  |
| 

SuvalkaiSuvalkai

54°06′0″ š. pl. 22°56′0″ r. ilg.﻿ / ﻿54.10000°š. pl. 22.93333°r. ilg.﻿ / 54.10000; 22.93333﻿ (Suvalkai)Koordinatės: 54°06′0″ š. pl. 22°56′0″ r. ilg.﻿ / ﻿54.10000°š. pl. 22.93333°r. ilg.﻿ / 54.10000; 22.93333﻿ (Suvalkai) |
|  |
| Laiko juosta: (UTC+1)------ vasaros: (UTC+2) |
|  |
| **Valstybė** | Lenkijos vėliava Lenkija |
| **Vaivadija** | Palenkės vaivadija Palenkės vaivadija |
| **Apskritis** | Suvalkų apskritis Suvalkų apskritis |
|  |
| **Įkūrimo data** | 1690 |
|  |
| **Gyventojų** (2008) | 69 340  |
| **Plotas** | 65,24 km² |
| **Tankumas** (2008) | 1 063 žm./km² |
|  |
| **Pašto kodas** | nuo 16-400 iki 16-403 |
| **Tinklalapis** | www.um.suwalki.pl/ |
|  **Vikiteka** | Suvalkai |

**Suválkai**  (lenk. *Suwałki*) – miestas ir miestas-apskritis Lenkijos šiaurės rytuose, Palenkės vaivadijoje, netoli sienos su Lietuva ir Baltarusija. 69,3 tūkst. gyventojų (2008 m.). Išsidėstęs prie Juodosios Ančios (lenk. *Czarna Hańcza*) upės.

Geografija
----------

Miestas įsikūręs Sūduvos aukštumoje, Suvalkijos etnografiniame regione netoli Lietuvos, Baltarusijos ir Rusijos (Karaliaučiaus krašto). Per miestą eina Via Baltica kelias ir Rail Baltica geležinkelio trasa. Pasienyje su Lietuva driekiasi vadinamasis Suvalkų koridorius.

### Klimatas

Miesto klimatas yra vienas šalčiausių Lenkijoje. Žiemos būna ilgos ir šaltos, vasaros trumpos ir karštos.

|  **Suvalkų klimatas**  |
| --- |
| Mėnuo | Sau | Vas | Kov | Bal | Geg | Bir | Lie | Rgp | Rgs | Spa | Lap | Gru |
| Vidutinė aukščiausia °C | −1,7 | −0,7 | 3,9 | 11 | 17,7 | 20,4 | 21,9 | 21,9 | 16,3 | 10,4 | 3,5 | −0,1 |
| Vidutinė žemiausia °C | −6,6 | −6,3 | −3,3 | 1,6 | 6,4 | 9,8 | 11,4 | 10,8 | 7,2 | 3,2 | −0,9 | −4,5 |
| Krituliai mm | 33 | 25 | 35 | 37 | 49 | 74 | 83 | 64 | 53 | 49 | 46 | 43 |
| *Duomenys: World Weather Information Service 12.10.2009* |

### Miesto dalys

Miestas yra suskirstytas į atskiras gyvenvietes, kurios beveik neturi jokio savarankiškumo. Gyvenvietės netolygiai pasiskirsčiusios ploto ir gyventojų tankumo atžvilgiu.

* Šveicarija;
* *Čarnoziemas*;
* Kživulka;
* Osiedle Dašinskiegas;
* Osiedle Pulnocas II;
* *Pulnoc I*;
* *Osiedle Kolejove*;
* Osiedle Kamena;
* Šrudmiešcė;
* *Osiedle I*;
* *Osiedle II*;
* *Osiedle Ogrodove*;
* *Osiedle Stašica*;
* *Osiedle Zielona Gurka*;
* *Osiedle Piastovskie*;
* *Osiedle Klaštorna*;
* *Sianoženč*;
* *Osiedle Polna*;
* *Osiedle Povstancuv Vielkopolskich*;
* *Osiedle Hanča*;
* *Zahanče*;
* *Sobolevo*;
* Papiernia;
* *Dubovo I*;
* Osiedle Centrum.

Istorija
--------

*Pagrindinis straipsnis – Suvalkų miesto istorija*.
Pirmieji krašto gyventojai – jotvingiai. XIII a. kraštas sunyko dėl dažnų kryžiuočių puldinėjimų. Pavadinimas sako, kad šioje vietoje kryžiuočiai rengdavo pastovį – *suwalk*. XIII a. minimas kaimas, o XVII a. bažnytkaimis, kuriame gyveno vienuoliai (1682–1690 m.). 1710 m. gavo miesto teises.

Po trečiojo Lietuvos-Lenkijos valstybės padalijimo 1796 m. atiteko Prūsijai. 1804 m. Suvalkai sugrąžinti Napoleono įkurtai Varšuvos kunigaikštystei. 1815 m. atiteko Rusijos imperijai, buvo autonominės Lenkijos karalystės Augustavo vaivadijos (1815–1837 m.), Augustavo gubernijos (1837–1915 m.) centras, 1897 m. dislokuotas rusų garnizonas. 1869 m. buvo sukurtas Suvalkų miesto herbas. Istorinis etninės Lietuvos miestas, lietuvių kultūros centras XIX a. nuo kurio pavadinimo visa Lietuvos Užnemunė sinonimiškai vadinama Suvalkija, o jos gyventojai suvalkiečiais. XIX a. čia buvo Suvalkų gubernijos ir Suvalkų apskrities centras.

Teritorija priskirta Lietuvai pagal 1920 m. liepos 12 d. Lietuvos ir Tarybų Rusijos taikos sutartį
1919–1920 m. – Lietuvos Respublikos sudėtyje. Pagal 1920 m. liepos 12 d. Lietuvos ir Tarybų Rusijos taikos sutartį miestas buvo priskirtas Lietuvos Respublikai. 1920 m. spalio 7 d. Suvalkuose pasirašyta Lietuvos taikos sutartis su Lenkija, kuri pripažino Vilniaus kraštą Lietuvai. Sulaužiusi Suvalkų sutartį lenkų kariuomenė okupavo Suvalkus, Seinus, Gibus ir kitus lietuviškus miestelius, kol buvo sustabdyta lietuvių kariuomenės. 1920–1939 m. Suvalkai buvo tarpukario Lenkijoje.

1939 m. rugsėjo mėn. vokiečiams bombarduojant, miestas smarkiai sugriautas, tačiau kurį laiką vadinamasis Suvalkų trikampis neužimtas nei sovietų nei vokiečių kariuomenių. 1940–1941 m. vyko vietos gyventojų repatriacija į Sovietų Sąjungą. 1940 m. įkurtas nacių konclageris ir vokiečių Gestapo Rytų Lenkijoje būstinė.

Po Antrojo pasaulinio karo, Potsdamo konferencijos nutarimu patvirtinus Lenkijos rytų ir vakarų sienas, Suvalkai liko Lenkijos valstybės sudėtyje. 1979 m. – 35 000 gyv.

Ekonomika
---------

Suvalkų mineralinių vandenų būstinė
Pagrindinė pramonė – maisto apdirbimas, pjautinė mediena, tekstilė ir audiniai, statybinės medžiagos. Nemažai miesto įmonių eksportuoja savo produkciją į įvairias Europos šalis, gauna ISO prekybos pažymėjimus, gauna vietinius ir tarptautinius apdovanojimus už vykdomą veiklą. Didžiausios miesto įmonės yra *ANIMEX* paukštynas, *Sudowia* pieno produktų pramonės įmonė, *Lactopol* pieno miltelių gamintojai, *Sido&Partner* kavos prekyba ir tiekimas, *MALOW* metalinių baldų gamintojai, *Forte* baldų gamintojai, *Atlas-Wigry* statybinių medžiagų tiekėjai, *Kruszbet* betono gamintojai ir tiekėjai, *AQUAEL* mineralinio vandens gamintojas, *MISPOL* mėsos konservų gamintojai. Šalia miesto yra Suvalkų vėjo malūnų parkas.

### Verslumo skatinimo institucijos

* Mokslo ir technologijų parkas;
* Savivaldybių asociacija *Nemunas*;
* Suvalkų laisvoji ekonominė zona;
* Regioninės plėtros agentūra *ARES*;
* Tarptautinis Rytų inovacijų centras;
* Suvalkų inovacijų centras;
* Žemės ūkio paramos fondas *FAPA*.

Prekyba
-------

Biedronkos prekybos tinklo parduotuvė Suvalkuose
Pagrindiniai miesto prekybos centrai ir parduotuvės įsikūrusios *ul. Noniewicza* ir *Pasaż Grande-Synthe* gatvėse. Mieste yra du turgūs: *ul. 1 Maja* (Gegužės 1-osios) ir *ul. Bakałarzewska* (Bakalariavos) gatvėse. Pirmasis miesto prekybos centras buvo *TIP*, šiuo metu vadinasi *Biedronka*. XX a. 10 dešimtmetyje mieste buvo įžymi *Eden* laikrodžių parduotuvė. Mieste veikia Tesco, OBI, Stokrotka, Lidl ir Carrefour prekybos centrai. Mieste yra 13 prekybos centrų. Didžiausi prekybos centrai yra *DH Wigry* ir *DH Alfa*, dar vadinamas *Pasaż Handlowy Arkadia*. 2010 m. gegužės 26 d. mieste atidarytas Suwałki Plaza prekybos centras.

Turizmas
--------

Mieste yra turistų lankoma Arkadijos lagūna, prie kurios įrengti paplūdimiai. Miestas įsikūręs netoli Vygrių nacionalinio parko ir Suvalkų kraštovaizdžio parko. Mieste įrengta nemažai pėsčiųjų ir dviračių takų. Mieste yra turizmo informacijos centras.

Transportas
-----------

### Keliai

Miestą kerta Via Baltica E67 kelias ir per dieną šiuo keliu pravažiuoja apie 4,500 transporto priemonių. Dėl didelio neigiamo poveikio miesto gyventojų sveikatai ir aplinkai nutiestas Suvalkų aplinkkelis. Per miestą taip pat eina vaivadijos kelias Nr.DW652, vaivadijos kelias Nr.DW653 ir vaivadijos kelias Nr.DW655

### Geležinkelis

Suvalkų geležinkelio stotis
Mieste yra Suvalkų geležinkelio stotis per kurią eina Sokulkos-Suvalkų geležinkelio linija, Mockavos-Suvalkų geležinkelio linija ir Alėckos-Suvalkų geležinkelio linija. Per miestą eis planuojama Rail Baltica geležinkelio linija.

### Autobusai

Iš miesto autobusai tiesioginiais maršrutais važiuoja į Varšuvą, Balstogę, Olštyną, Gdanską, Luką, Krokuvą, Liubliną, Lomžą, Lėcių, Alėcką, Augustavą, Geldapę, Grajevą ir Seinus.

### Oro transportas

Mieste yra Suvalkų aerodromas ir veikia Suvalkų aeroklubas. Iki 2013 m. planuojama nutiesti 1400 m. ilgio nusileidimo taką, pastatyti keleivių laukimo salę, kuri priimtų apie 10,000 keleivių per metus, įkurti lėktuvų bakų papildymo terminalą, valdymo bokštą, stovėjimo aikšteles ir parduotuves. Aerodromas galėtų priimti lėktuvus, kurie talpina iki 70 keleivių.

### Viešasis transportas

*Pagrindinis straipsnis – Suvalkų miesto viešasis transportas*.
Mieste yra 325 km ilgio autobusų maršrutų linijos, kuriose važinėja 34 autobusai. Iš viso mieste yra 234 stotelės, 18 maršrutų. Autobusai važinėja 4:10-23:00 laiku. Per metus miesto viešuoju transportu pasinaudoja 3,938,000 keleiviai.

Gyventojai
----------

*Pagrindinis straipsnis – Suvalkų miesto gyventojų skaičiaus kaita*.
Pagal 2010 m. duomenis mieste gyveno 70,694 gyventojai:

### Tautinė sudėtis

Suvalkų miesto rotušė

|  |  |  |
| --- | --- | --- |
| 2002 m. gyveno 68,923 žmonės:* Lenkai – 98% (67,556);
* Lietuviai – 0,47% (326);
* Čigonai – 0,15% (104);
* Rusai – 0,11% (80);
* Kiti – 1,24% (857).
 | 1921 m. gyveno 16,780 žmonės:* Lenkai – 69,8% (11,719);
* Žydai – 28,6% (4,804);
* Rusai – 0,9% (159);
* Vokiečiai – 0,3% (54);
* Lietuviai – 0,12% (21);
* Gudai – 0,08% (15);
* Kiti – 0,04% (8).
 | 1897 m. gyveno 22,648 žmonės:* Lenkai – 38,7% (8,768);
* Žydai – 32,9% (7,454);
* Rusai – 21,6% (4,894);
* Vokiečiai – 2,9% (670);
* Gudai – 0,9% (221);
* Lietuviai – 0,4% (110);
* Kiti – 2,3% (531).
 |

### Lietuviai

Baranove, netoli Suvalkų, gimė lietuvių poetas Juozas Naruševičius (1890–1940). Suvalkų mieste gimė dirigentas ir pianistas Aleksandras Kučiūnas (1914–2002), Andrius Matulevičius (1897–1959) – Kauno medicinos instituto docentas; mirė lietuvių poetas Jonas Užupis (1848–1917); palaidotas varpininkas ir knygnešys Juozas Kaukas (1862–1895), už šnipinėjimą Lietuvos naudai nuteistas mirti Petras Dapkus, Lietuvos partizanai Jurgis Krikščiūnas-Rimvydas ir Vytautas Prabulis-Žaibas. Pastariesiems partizanams atminti kapinėse įmūryta paminklinė lenta. Grįžęs iš Sibiro tremties, 1872 m. Suvalkuose gyveno 1863 m. sukilimo dalyvis Jokūbas Geištoras. Miesto kalėjime kalėjo žinomos Lietuvos asmenybės: Zigmas Angarietis, Vincas Mickevičius-Kapsukas, Leonas Prūseika, Motiejus Simonaitis, Pijus Grigaitis, Juozas Rimša, Kostas Cibulskas. XIX a. pab. – XX a. pr. mieste turėjo savo dirbtuves garsus bažnyčių meistras Adomas Karalius, kilęs iš Šakių parapijos Briedžių kaimo. Dirbtuvėse buvo pagaminti Bagotosios Šv. Antano Paduviečio, Birštono Šv. Antano Paduviečio ir kitų bažnyčių altoriai. Iki perkeliant dirbtuves į Marijampolę Adomas Karalius darbavosi kartu su žinomu skulptoriumi Antanu Aleksandravičiumi. Iki I pasaulinio karo mieste veikė Suvalkų lietuvių draugija Vienybė.

### Žydai

Šios bendruomenės pradžia siejama su Varšuvos kunigaikštystėje, XIX a. pradžioje išleistais įstatymais, kurie atvėrė didesnes galimybes įsikurti žydų bendruomenėms. Pirmoji žydų bendruomenė mieste minima 1821 m. kai buvo pastatyta Suvalkų Didžioji sinagoga. 1829 m. mieste buvo 1209 žydai, tai apie 32% miesto gyventojų. Daugiausiai žydai vertėsi prekyba tarp Suvalkų vaivadijos ir Rytų Prūsijos. 1861 m. buvo atidaryta Talmudo-Toros mokykla. Žydų bendruomenės nariai dalyvavo ir 1863 m. sukilime. Tarpukariu mieste veikė žydų ligoninė, žydų gimnazija ir ješiva. 1931 m. mieste gyveno 5747 žydai, kurie sudarė 34% miesto gyventojų. Per II pasaulinį karą beveik visa miesto žydų bendruomenė buvo ištremta į Biala Podlaska ir Lukuvo getus.

### Suvalkų garbės piliečiai

* Edward Szczepanik;
* Andrzej Wajda;
* Andrzej Strumiłło;
* Knut Olof Falk.

### Žymūs žmonės

* Alicija Makauskaitė – dizainerė, tapytoja ir grafikė;
* Marcin Wojciechowski – žurnalistas, radijo laidų vedėjas;
* Adam Koc – Lenkijos kariuomenės pulkininkas;
* Leon Koc – Lenkijos kariuomenės pulkininkas;
* Maria Konopnicka – poetė, literatė, moterų teisių gynėja;
* Pinchas Sapir – politikas;
* Andrzej Wajda – režisierius;
* Henryk Minkiewicz – Lenkijos kariuomenės generolas;
* Jerzy Dąbrowski – Lenkijos kariuomenės papulkininkis;
* Marian Borzęcki – politikas, advokatas;
* Patryk Małecki – futbolo žaidėjas;
* Edmund Kessler – Lenkijos kariuomenės papulkininkis;
* Władysław Dąbrowski – Lenkijos kariuomenės majoras;
* Anna Warakomska – šachmatininkė;
* Alfred Kowalski-Wierusz – tapytojas;
* Aleksandra Piłsudska – antroji Józef Piłsudski žmona;
* Aleksander Putra – politikas;
* Marian Muszkat – teisininkas;
* Edward Szczepanik – ekonomistas, Lenkijos vyriausybės tremtyje Ministras pirmininkas;
* Leszek Aleksander Moczulski – poetas;
* Abraham Stern – žydų poltinis visuomenės veikėjas;
* Jarosław Zieliński – politikas, europarlamentaras;
* Wojciech Winnik – tinklininkas.

Kultūra
-------

Ul. Chłodna gatvės pėsčiųjų alėja
Tado Kosciuškos gatvė prie gegužės 3 d. Konstitucijos parko
Daugiausiai miesto kultūrinių renginių organizuoja miesto regioninis kultūros centras ir jaunimo kultūros namai. Yra regioninis muziejus, kuriame yra religinių eksponatų iš XVI a.-XVII a. Suvalkų miesto dienos yra švenčiamos kiekvienų metų gegužės 26 ir 28 dienomis. Mieste pavasariais vyksta tautinių šokių festivaliai. Taip pat vyksta Suvalkų Bliuzo festivaliai. Mieste kiekvienų metų rugsėjo mėnesį po atviru dangumi vyksta Teatr-Akcje festivalis. Kas kelerius metus mieste rengiamas tarptautinis šokių festivalis Žrudliska (*Šaltinėlis*). 2004 m. gruodžio 22 d. buvo sukurtas Suvalkų miesto himnas.

### Kino teatrai

* *Cinema Lumiere 3D*;
* *Kino Bałtyk*, ul. Kościuszki gatvėje.

Neveikiantys kino teatrai:

* *Kino Merkury*;
* *Kino Miś*.

### Laikraščiai

* Gazeta Współczesna;
* *Suwalskie Echa*;
* *Tygodnik Suwalski*;
* *Teraz Suwałki*;
* *Kurier Suwalski*;
* *Suwalski Dziennik Internetowy*;

### Radijo stotys

* Radio 5;
* Radio Białystok;
* *EstacjaFM* (Suvalkų internetinė radijo stotis)

### Televizija

* Telewizja Suwałki;
* TVP Białystok;
* *TV Wigry* (Internetinė televizija);
* *TVS24* (Internetinė televizija).

Miesto paminklai
----------------

Saulės laikrodis gegužės 3 d. Konstitucijos parke
* Tado Kosciuškos gatvė Suvalkuose – klasicistinio stiliaus pastatų gatvė;
* *Gegužės 3 konstitucijos parkas* – angliško stiliaus parkas, su saulės laikrodžiu;
* Suvalkų Šv. Aleksandro katedra;
* Suvalkų Šv. Apaštalų Petro ir Povilo bažnyčia;
* Suvalkų Šv. Trejybės bažnyčia;
* Suvalkų Šv. Jėzaus širdies bažnyčia;
* Suvalkų Visų Šventųjų cerkvė;
* *Ul. Zarzecze* gatvėje esančios katalikų, evangelikų, stačiatikių ir musulmonų kapinės;
* Suvalkų žydų kapinės;
* Suvalkų krašto muziejus;
* Suvalkų rotušė;
* Buvusios berniukų gimnazijos pastatas;
* Pastatas kuriame gimė Maria Konopnicka, šiuo metu muziejus;
* Suvalkų geležinkelio stotis;
* Paminklas Marijai Konopnickai;
* XIX a. bravoro pastatas;
* Raudonosios armijos kareivių kapinės;
* Suvalkų Popiežiaus Jono Pauliaus II paminklas, pastatytas 2007 m. spalio 16 d.;

Iki 1956 m. mieste stovėjo klasicistinio archtektūros stiliaus Suvalkų Didžioji sinagoga.

### Gatvės, parkai, skverai ir kitos miesto lankytinos vietos

Gegužės 3 d. Konstitucijos parkas
Tado Kosciuškos gatvė Suvalkuose
* Gatvės
	+ *Szpitalna* gatvė;
	+ *11 Listopada* gatvė;
	+ Tado Kosciuškos gatvė Suvalkuose;
	+ *Noniewicza* gatvė;
	+ *Pułaskiego* gatvė;
	+ *Kowalskiego* gatvė;
	+ *Reja* gatvė;
	+ *Utrata* gatvė;
	+ *Sejneńska* gatvė;
	+ *Wojska Polskiego* gatvė;
	+ *Buczka* gatvė;
	+ *W.Reymonta* gatvė;
	+ *Daszyńskiego* gatvė;
	+ *J.Korczaka* gatvė;
* Skverai
	+ *Marszałka Józefa Piłsudskiego* skveras;
	+ *św. Krzyża* skveras;
	+ *Unii Europejskiej* skveras;
* Pėsčiųjų alėjos ir pasažai
	+ Ulica Chlodna gatvė Suvalkuose;
	+ *Pasaż Grande-Synthe* pasažas;
	+ *Arkadia* prekybos centras;
	+ *Alfa* prekybos centras;
	+ *Plaza* prekybos centras;
* Parkai
	+ *Konstytucji 3 Maja* parkas;
	+ *Im. Marii Konopnickiej* parkas;
* Apskritos aikštės (mieste tokių yra 12)
	+ *Solidarności* apskritoji aikštė;
	+ *Polskiej Organizacji Wojskowej* apskritoji aikštė;
	+ *Unii Europejskiej* apskritoji aikštė.

Bažnyčios ir koplyčios
----------------------

### Katalikų parapijos

* Suvalkų Šv. Brolio Alberto Chmielovskio parapija, ul. Kowieńska 13;
* Suvalkų Šv. Aleksandro parapija, ul. Emilii Plater 2;
* Suvalkų Anelės Salavos parapija, ul. Łanowa 13;
* Suvalkų Kristaus kūno parapija, ul. 11 Listopada 6;
* Suvalkų Karaliaus Kristaus parapija, ul. Papieża Jana Pawła II nr.3;
* Suvalkų Šv. Karalaičio Kazimiero parapija, ul. Witosa 8;

Šv. Aleksandro bažnyčia
* Suvalkų Dievo Motinos gailestingumo parapija, ul. Prymasa St. Wyszyńskiego 3;
* Suvalkų Šv. Apaštalų Petro ir Povilo parapija, ul. Wojska Polskiego 36;
* Suvalkų Švč. Jėzaus širdies parapija, ul. Kościuszki 58;
* Suvalkų Šv. Voicecho parapija, ul. Szkolna 6.

### Stačiatikių parapijos

* Suvalkų Visų Šventųjų parapija, ul. Zarzecze 6;
* Suvalkų parapija, ul. Sejneńska 37 a

### Protestantų parapijos

* Šventosios trejybės parapija, ul. Mereckiego 37;
* Krikščionių bendruomenės parapija, ul. Kościuszki 44;
* Septintosios dienos adventistų parapija, ul. Żeromskiego 1.

Taip pat mieste yra budistų ir judaistų bendruomenių parapijos ir šventovės.

Švietimas
---------

Trečiosios vidurinės mokyklos pastatas
Suvalkų 3 vidurinė mokykla
*Marii Konopnickiej* licėjus
Mieste veikia 9 vaikų darželiai, 11 pradinių mokyklų, 7 gimnazijos, 10 vidurinių mokyklų, 3 licėjai iš kurių įžymiausias Suvalkų Marijos Konopnickos licėjus (I Liceum Ogólnokształcące im. Marii Konopnickiej). Taip pat yra valstybinė muzikos mokykla.

|  |  |
| --- | --- |
| Vaikų darželiai
* Suvalkų vaikų darželis Nr. 1 - adresu *ul. Buczka 41*;
* Suvalkų vaikų darželis Nr. 2 - adresu *ul. Waryńskiego 29*;
* Suvalkų vaikų darželis Nr. 3 - adresu *ul. Korczaka 4 A*;
* Suvalkų vaikų darželis Nr. 4 - adresu *ul. Skłodowskieiej 7*;
* Suvalkų vaikų darželis Nr. 5 - adresu *ul. Witosa 4*;
* Suvalkų vaikų darželis Nr. 6 - adresu *ul. Kowalskiego 19*;
* Suvalkų vaikų darželis Nr. 7 - adresu *ul. Andersa 10*;
* Suvalkų vaikų darželis Nr. 8 - adresu *ul. Putry 4B*;
* Suvalkų vaikų darželis Nr. 10 - adresu *ul. Nowomiejska 18*.

Pradinės mokyklos
* Suvalkų *Aleksandry Piłsudskiej* pradinė mokykla - adresu *ul. Kościuszki 126*;
* Suvalkų pradinė mokykla Nr. 2 - adresu *ul. Kamedulska*;
* Suvalkų pradinė mokykla Nr. 4 - adresu *ul. Wojska Polskiego 13*;
* Suvalkų *Alfreda Wierusz-Kowalskiego* pradinė mokykla - adresu *ul. Klonowa 51*;
* Suvalkų *Aleksandry Kujałowicz* pradinė mokykla - adresu *ul. Sejneńska 12*;
* Suvalkų pradinė mokykla Nr. 7 - adresu *ul. Minkiewicza 50*;
* Suvalkų *Włodzimierza Puchalskiego* pradinė mokykla - adresu *ul. Ks. Hamerszmita 11*;
* Suvalkų pradinė mokykla Nr. 10 - adresu *ul. Antoniewicza 5*;
* Suvalkų pradinė mokykla Nr. 11 - adresu *ul. Szpitalna 66*.

Gimnazijos
* Suvalkų gimnazija Nr. 1 - adresu *ul. Kościuszki 126*;
* Suvalkų gimnazija Nr. 2 - adresu *ul. Sejneńska 14*;
* Suvalkų gimnazija Nr. 3 - adresu *ul. Kościuszki 36/38*;
* Suvalkų gimnazija Nr. 4 - adresu *ul. Klonowa 51*;
* Suvalkų gimnazija Nr. 5 - adresu *ul. Szpitalna 66*;
* Suvalkų *Jana Pawła II* gimnazija - adresu *ul. Minkiewicza 50*;
* Suvalkų gimnazija Nr. 7 - adresu *ul. Antoniewicza 5*;
* Suvalkų *Marii Konopnickiej* gimnazija - adresu *ul. Kościuszki 47b*.
 | Vidurinės mokyklos
* Suvalkų Marijos Konopnickos licėjus - adresu *ul. Mickiewicza 3*;
* Vidurinė mokykla Nr. 1 - adresu *ul. Noniewicza 83*;
* Vidurinė mokykla Nr. 2 - adresu *ul. Kościuszki 36/38*;
* Vidurinė mokykla Nr. 3 - adresu *ul. Szpitalna 66*;
* Vidurinė mokykla Nr. 4 - adresu *ul. Sejneńska 14*;
* Vidurinė mokykla Nr. 5, Technologijų mokykla - adresu *ul. Sejneńska 33*;
* *Karola Brzostowskiego* vidurinė mokykla - adresu *ul. Sikorskiego 21*;
* *Wincentego Witosa* vidurinė mokykla - adresu *ul. Ogrodowa 49*;
* Suaugusiųjų mokykla - adresu *ul. Kamedulska 3*;
* Sileziečių seserų *Jana Pawła II* vidurinė mokykla - adresu *ul. Sejneńska 10*;
* Verslo mokykla - adresu *ul. Kościuszki 47 B*;
* Specialioji mokykla – adresu *ul. Wojska Polskiego 9*.

Aukštesniosios mokyklos
Mieste yra valstybinės ir privačios aukštesniosios mokyklos:
* Suvalkų Pranciškaus Blachnickio socialinių mokslų aukštesnioji mokykla;
* Suvalkų-Mozūrijos popiežiaus Jono Pauliaus II aukštesnioji mokykla;
* Balstogės technikos universiteto mechanikos sričių padalinys;
* Kardinolo Stefano Višinskio universiteto padalinys;
* Suvalkų valstybinė profesinė aukštesnioji mokykla;
* Pedagogų ruošimo mokykla *Zespół Kolegiów Nauczycielskich*.

Kitos mokyklos
* Suvalkų krašto kultūros ir meno mokykla;
* Valstybinė muzikos mokykla - adresu *ul. Noniewicza 83*;
* Jaunimo kultūros namai.
 |

Sportas
-------

Suvalkų miesto stadionas
Mieste yra III Lenkijos lygoje žaidžiantis Wigry Suwałki futbolo klubas, daugkartinis Lenkijos badmintono turnyrų nugalėtojas *SKB Litpol-Malow Suwałki* badmintono klubas, grindų riedulio Orły Suwałki klubas, miestą garsina kiokušin kovos meistrai, taip pat mieste *ul. Waryńskiego 41B* gatvėje įsikūręs Aikido kovos menų klubas. Mieste namų rungtynes žaidžia Ślepsk Suwałki tinklinio klubas. Mieste įsikūręs Suvalkų aeroklubas.

2007 m. *Parku Konstytucji 3 maja* aikštėje atidaryta sezoninė po atviru dangumi išliejama ledo čiuožykla. Mieste taip pat yra dar keli futbolo, krepšinio ir tinklinio klubai. 2007 m. mieste įkurtas *Bokserska OSiR* bokso klubas. Taip pat yra 4800 vietų turintis Suvalkų miesto stadionas. Nuo 1989 m. mieste vasario 3-5 dienomis kas kelerius metus vyksta Lenkijos badmintono čempionato finalinis etapas. Finalai mieste vyko 1989, 1990, 1991, 1996, 1999, 2001, 2009 m.

Miestai partneriai
------------------

Miestai, su kuriais Suvalkai yra užmezgę partnerystės ryšius:

* Lietuva Alytus, Lietuva;
* Lietuva Marijampolė, Lietuva;
* Lietuva Nemenčinė, Lietuva;
* Prancūzija Gran Sintas, Prancūzija;
* Vokietija Varenas (Miuritcas), Vokietija;
* Estija Veru, Estija.

Taip pat skaitykite
-------------------

* Suvalkija;
* Vygrių nacionalinis parkas;
* Suvalkų kraštovaizdžio parkas;
* Suvalkų vėjo malūnų parkas;
* Suvalkų tarmė;

Šaltiniai
---------

1. ↑  Pasaulio vietovardžių žodynas. – Vilnius, Mokslo ir enciklopedijų leidybos institutas, 2006–2014. (VLKK versija)
2. ↑  *Suwałki*. Słownik geograficzny Królestwa Polskiego i innych krajów słowiańskich, T. XI (Sochaczew — Szlubowska Wola). Warszawa, 1890, 612 psl. **(**lenk.**)**
3. ↑  2002 m. surašymo duomenys (lenkų k.) Archyvuota kopija 2012-01-25 iš Wayback Machine projekto.
4. ↑  1921 m. surašymo duomenys (lenkų k.)
5. ↑  1897 m. surašymo duomenys (rusų k.)

* Suvalkų miesto gyventojų surašymo duomenys (lenkų k.);
* Suvalkų miesto klimato aprašymas (lenkų k.);
* Suvalkų miesto viešojo transporto tinklalapis (lenkų k.);
* Miesto paminklų aprašas (lenkų k.).

Nuorodos
--------

* Suvalkų autobusų stoties tvarkaraštis Archyvuota kopija 2009-04-18 iš Wayback Machine projekto. (lenkų k.);
* Suvalkų miesto tinklalapis (lenkų k.);
* Suvalkų miesto aprašymas istoriniuose dokumentuose Archyvuota kopija 2011-08-30 iš Wayback Machine projekto. (lenkų k.);

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| Ž • A • RPalenkės vaivadijos apskritys |
| --- |
|  |
| Miestas-apskritis | 
Balstogė • Lomža • Suvalkai  |  |
|  |
| Apskritys | 
Augustavo apskritis • Balstogės apskritis • Bielsko apskritis • Grajevo apskritis • Hainuvkos apskritis • Kolno apskritis • Lomžos apskritis • Mazovijos Vysokio apskritis • Monkų apskritis • Seinų apskritis • Semiatičės apskritis • Sokulkos apskritis • Suvalkų apskritis • Zambruvo apskritis  |

 |